लुम्बिनी युथलाई इस्लामिक कप
भैरहवाको लुम्बिनी युथ क्लबले रामपुर नगरपालिकामा आयोजित टी–२० तेस्रो अल अमिर इस्लामिक कपको उपाधि जितेको छ । 
पाल्पा — भैरहवाको लुम्बिनी युथ क्लबले रामपुर नगरपालिकामा आयोजित टी–२० तेस्रो अल अमिर इस्लामिक कपको उपाधि जितेको छ । रामपुरको बेझाड मैदानमा सम्पन्न फाइनलमा आयोजक इस्लामिक सक्रिय युवा समाज रामपुरलाई ९६ रनले हराउँदै लुम्बिनी युथले उपाधि जितेको हो । टस हारेर ब्याटिङ गरेको लुम्बिनीले निर्धारित २० ओभरमा ४ विकेट गुमाई २ सय ४७ रन जोड्यो । लुम्बिनीका वसिर अलीले ८९ र रुपेश थापाले ४७ रन जोडे । इस्लामिकका सविर अली र इब्राहिम शेखले २–२ विकेट लिए । २ सय ४८ रनको लक्ष्य पाएको इस्लामिक १८ ओभरमा १ सय ५१ रनमै समेटियो । इस्लामिकका सविर अलीले ४७ र आरी शेखले ३७ रन जोडे । बलिङतर्फ लुम्बिनीका फिरोज आलमले ४ र रुपेश थापाले २ विकेट लिए । लुम्बिनीले ५० हजार र आयोजक इस्लामिकले २५ हजार रुपैयाँ पुरस्कार पाए । प्रतियोगितामा रक ११ वालिङ उत्कृष्ट टिम घोषित भयो । उदीयमान खेलाडी इस्लामिक सक्रिय युवा समाजका सोएब अली हँुदा लुम्बिनी युथका बसिर अली उत्कृष्ट ब्याट्सम्यान र म्यान अफ द सिरिज भए । उत्कृष्ट बलर रक वालिङका सुरज गुरुङ भए । प्रतियोगितामा पाल्पा, स्याङ्जा, तनहुँ, रूपन्देही, कास्की, बागलुङलगायत जिल्लाका १६ टोलीको सहभागिता थियो । विजेतालाई रामपुर नगरपालिकाका नगरप्रमुख रमणबहादुर थापा, आयोजक समाजका अध्यक्ष मोहम्मद इब्राहिम, पूर्वअध्यक्ष इर्शाद अली शेख, सदस्य महमद अलीलगायतले पुरस्कृत गरे ।